钦定古今图书集成/明伦汇编/皇极典/第236卷 > 《代陈司徒谢敕赐麟德殿宴百寮诗序表》
## 钦定古今图书集成/明伦汇编/皇极典/第236卷 > 《代陈司徒谢敕赐麟德殿宴百寮诗序表》

王维

臣某言：“支使某官奏事回，伏奉某月日手诏，赐臣以
皇太子所写圣制《麟德殿宴百僚诗序》。日月扬光，风
云动色。”捧受之次，震骇失常。臣某〈中谢〉臣伏以经天
纬地者，圣人之文；多才多艺者，元良之美。逖听前修，
旋观往册，考论盛世，罕见全能。故汉后咏歌，有乖《雅》
《颂》之旨；周储聪哲，不闻翰墨之妙。伏惟陛下道洽帝
尧，文超系表，体阴阳之变化，与云汉而昭回。皇太子
德迈生知，学资圣训，掩锺张之笔札，并虬鸾以飞动。
臣特承湛恩，荷此殊锡，集荣光于外府，启重宝于私
庭。班氏赐书，既甚悬隔；马卿视草，曾未比拟。又臣所
献《奉和诗》，事等赓歌，情同率舞。滥吹之音，谬尘于天
听；逾涯之赏，忽降于丝言。岂臣微力，所宜负戴，非臣
捐躯所能效益。无任荣荷感惕之至。